समय पर फ्लैट बनाकर नहीं दिया, बिल्डर पर 2.54 लाख जुर्माना
रायपुर | समय पर फ्लैट बनाकर नहीं देने पर राज्य उपभोक्ता आयोग ने बिल्डर पर 2.54 लाख का जुर्माना किया है। इसमें 1.51 लाख रुपए फ्लैट के लिए जमा की गई राशि, एक लाख रुपए मानसिक क्षतिपूर्ति और तीन हजार रुपए वाद व्यय शामिल है। इसके अलावा बिल्डर को रकम की अदायगी तक 9 फीसदी साधारण ब्याज वार्षिक देना होगा। बिलासपुर निवासी राम खेड़िया और कैलाश खुशालानी ने यहां बन रहे गजानन एस्टेट में 2007 में फ्लैट बुक कराया। इकरारनामा के अनुसार 24 महीने में फ्लैट देना था।
इसके लिए प्रार्थियों को 10.80 लाख रुपए देना था। एडवांस के रूप में 1.51 लाख रुपए लिए। बाद में संस्था के बिल्डरों के बीच फूट पड़ गई। इस दौरान संपर्क करने पर कहा गया कि मामले को सुलझा लिया जाएगा और तय समय पर फ्लैट दे दिया जाएगा, लेकिन 24 महीने बाद न तो फ्लैट दिया और न ही रकम ही वापस की गई। इस पर प्रार्थियों ने बिलासपुर जिला उपभोक्ता फोरम में याचिका लगाई। इस पर फोरम ने बिल्डर को आदेश दिया था कि वह प्रार्थी को एडवांस में ली गई राशि, 9% साधारण वार्षिक ब्याज के साथ लौटाए, एक लाख मानसिक क्षतिपूर्ति और तीन हजार रुपए वाद व्यय दे। इसे उन्होंने आयोग में चुनौती दी थी।
hin_Deva hin_Deva hin_Deva